
Serviciul  Administrare  Ștrand, Parcări
Nr.  1714   din 17.02.2023
RAPORT DE SPECIALITATE
La proiectul de hotărâre privind aprobarea Regulamentului privind administrarea, întreținerea și exploatarea parcărilor publice cu plată și a parcărilor de domiciliu din Municipiul Marghita
Cu scopul de a formaliza un cadru adecvat în sensul stabilirii unei metodologii de gestionare a locurilor de parcare aflate pe domeniul public sau privat al Municipiului Marghita, precum și de aplicare a unor măsuri contravenționale și/sau tehnico-administrative în ceea ce priveşte ocuparea fără drept a acestor locuri de pe domeniului public sau privat al Municipiului Marghita cu autovehicule de orice tip, a fost inițiat proiectul de hotărâre și s-a întocmit prezentul raport de specialitate.
Ca urmare a celor prezentate și ținând cont de faptul că, în conformitate cu art. 129 alin. (2), lit.d) și alin. (7) lit. s) din OUG 57/2019 privind Codul Administrativ, Consiliul Local exercită atribuții privind gestionarea serviciilor de interes local de la nivelul Municipiului și în consecință avizează sau aprobă, în condițiile legii, Regulamentul privind administrarea, întreținerea și exploatarea parcărilor publice cu plată și a parcărilor de domiciliu din Municipiul Marghita.
Baza legală a acestui proiect de hotărâre o reprezintă următoarele acte normative:

- O.G. nr. 71 din 2002 privind organizarea și funcționarea serviciilor publice de administrare a domeniului public și privat de interes local, care are ca obiect reglementarea înființării, organizării, exploatării, finanțării, monitorizării și controlului funcționarii serviciilor publice de administrare a domeniului public și privat de interes local;

- H.G. nr. 955/2004  pentru aprobarea reglementărilor-cadru de aplicare a O.G. nr. 71/2002 privind organizarea şi funcţionarea serviciilor publice de administrare a domeniului public şi privat de interes local.
Potrivit art. 2 din O.G. nr. 71/2002, serviciile de administrare a domeniului public și privat reprezintă totalitatea acțiunilor și activităților edilitar-gospodărești prin care se asigura administrarea, gestionarea și exploatarea bunurilor din domeniul public și privat al unităților administrativ-teritoriale, altele decât cele date, potrivit legii, în administrarea altor servicii publice locale, iar activitățile edilitar-gospodărești  sunt definite ca ansamblul acțiunilor de utilitate și interes public local sau județean, desfășurate din inițiativa și sub organizarea autorităților administrației publice locale, prin care se asigură, într-o concepție unitară și coerentă, buna gospodărire și modernizare a localităților, dezvoltarea durabilă a acestora și a infrastructurii edilitar-urbane, precum și condiții normale de muncă, de viață și de locuire pentru comunitățile locale.
Gestiunea serviciilor de administrare a domeniului public şi privat se realizează prin următoarele modalităţi:

a) gestiune directă;

b) gestiune delegată.

Alegerea formei de gestiune a serviciilor de administrare a domeniului public şi privat se face prin hotărâre a consiliilor locale, în funcţie de specificul, volumul şi natura bunurilor proprietate publică şi privată. 

Față de aspectele învederate considerăm legal și oportun Proiectul de hotărâre analizat, drept pentru care propunem Consiliului local al Municipiului Marghita analizarea și aprobarea acestuia în forma inițiată de către dl. primar.

Întocmit,
Șef Serviciu,

Adrian LEOȘTEAN
